Diari Oficial de la Generalitat Valenciana


Sumari del DOGV 2950, del 12-03-1997 (1997/802940)

RESOLUCIÓ de 19 de desembre de 1996, de la Conselleria d'Indústria i Comerç per la qual es declara aigua mineral natural la procedent del brollador Font d'Elca al terme municipal de Salem (València), instat per l'Ajuntament de Salem.
-----------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2950

Data del DOGV
:   12-03-1997

Secció del DOGV
:   ALTRES DISPOSICIONS

Número del document
:   1997/802940


Data del document
:   19-12-1996

Organisme emissor
:   Conselleria d'Ocupació, Indústria i Comerç

Tipus de document
:   Resolució

RESOLUCIÓ de 19 de desembre de 1996, de la Conselleria d'Indústria i Comerç per la qual es declara aigua mineral natural la procedent del brollador Font d'Elca al terme municipal de Salem (València), instat per l'Ajuntament de Salem.
  
Vist l'expedient de declaració d'aigua mineral natural la procedent del brollador Font d'Elca, instat davant el Servei Territorial d'Indústria i Energia de València pel senyor Vicente Escuder Cortell, amb el document nacional d'identitat número 48972573, com a alcalde-president i en representació de l'Ajuntament de Salem (València), amb el codi d'identificació fiscal número J-5064068-E i domicili a la plaça de la Pau, número 1, de l'esmentada població.
  
  
Vistos la Llei 22/1973, de Mines; el Reial Decret 2.857/1978, pel qual s'aprova el Reglament General per al Règim de la Mineria; el Reial Decret 1.047/1984, sobre valoració definitiva i ampliació de funcions i mitjans adscrits als serveis traspassats a la Comunitat Valenciana en matèria d'indústria, energia i mines; la Llei 29/1985, d'Aigües; el Reial Decret 849/1986, pel qual s'aprova el Reglament Públic Hidràulic, títol preliminar i altres; el Reial Decret 1.164/1991, de 22 de juliol, sobre reglamentació tecnicosanitària per a l'elaboració, la circulació i el comerç de les aigües de beguda envasades.
  
  
Antecedents de fet
  
  
Primer
  
L'Ajuntament de Salem, mitjançant escrit adreçat al Servei Territorial d'Indústria i Energia de València, de 9 de març de 1993, va sol·licitar d'acord amb l'article 24.1 de la Llei de Mines i l'article 39.1 del Reglament General per al Règim de la Mineria, que la Conselleria d'Indústria i Comerç declarara aigua mineral natural o si de cas hi mancava aigua de brollador les procedents dels brolladors anomenats Font d'Elca, Font de la Barsella i d'una captació subterrània ubicada a la partida de la Traversa, totes elles situades al terme municipal de Salem (València).
  
  
Segon
  
En compliment de l'article 39.2 del Reglament General per al Règim de la Mineria, el Servei Territorial d'Indústria i Energia de València efectuà, el 14 de juliol de 1993, la presa de mostres d'aigua procedent dels esmentats brolladors i la captació en presència de la part interessada, d'acord amb el que es desprén de la corresponent acta, i envià una de les mostres preses de cada surgència a l'Institut Tecnològic Geominer d'Espanya per a la realització de l'anàlisi reglamentària; l'informe d'aquesta de 3 de gener de 1994, tramés a l'Ajuntament de Salem, és favorable quant a les exigències establides en l'apartat 7.6.4.2 de l'annex I del Reial Decret 1.164/1991, de 22 de juliol, però es condiciona al fet que es mantinga constant la permanència en el tipus de mineralització, d'acord amb el que s'estableix en els apartats 1.1.1 i 1.1.2 de l'annex I i l'apartat 1 de l'annex II de l'esmentat Reial Decret.
  
  
  
Tercer
  
L'Ajuntament de Salem, mitjançant escrit adreçat al Servei Territorial d'Indústria i Energia de València el 12 de desembre de 1994, ratificà únicament la seua sol·licitud de declaració d'aigua mineral natural relativa al brollador Font d'Elca i aportà la documentació tècnica reglamentària que s'indica en l'annex II, article 1.3 de l'esmentat Reial Decret 1.164/1991.
  
  
Quart
  
De conformitat amb el que disposa l'article 39.2 del Reglament General per al Règim de la Mineria, el Servei Territorial d'Indústria i Energia de València va procedir a la informació pública de la iniciació de l'expedient mitjançant anuncis que es publicaren en el Butlletí Oficial de la Província de València, de 6 de juliol de 1995, i en el Butlletí Oficial de l'Estat, de 8 de setembre de 1995. Atés que no es va rebre cap escrit d'oposició en el termini de 15 dies que estableix l'article 84.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, l'esmentat Servei traslladà l'expedient, juntament amb l'informe favorable, a la Direcció General d'Indústria i Energia perquè en continuara la tramitació, d'acord amb el que estableix l'article 39.2 del Reglament General per al Règim de la Mineria.
  
  
Cinqué
  
Mitjançant escrit adreçat a la Conselleria d'Indústria i Comerç el 26 d'octubre de 1995, la senyora Montserrat Sanz García, amb el document nacional d'identitat número 11638824 i domicili a Salem, carrer de Benicabell, número 2, en representació de la Comunitat de Regants de la Font d'Elca, sol·licità ser part interessada en l'expedient i al·legà tenir drets d'aprofitament de les aigües de l'esmentat brollador, i acredità el 27 de novembre de 1995 la seua representació juntament amb la documentació justificativa dels drets al·legats, per la qual cosa, en dates de notificació de 5 de gener de 1996 i de 21 d'octubre de 1996 se li manifestà en l'expedient i se li hi donà vista, de conformitat amb els articles 79 i 84 de l'esmentada Llei 30/1992.
  
  
Sisé
  
La Comunitat de Regants de la Font d'Elca ha formulat escrit d'oposició en data de registre d'entrada de 17 de gener de 1996 els motius del qual es poden resumir en els següents:
  
a) La Comunitat de Regants de la Font d'Elca és titular dominical de l'aprofitament de les aigües de l'esmentat brollador (presa d'aigües per al reg, d'acord amb el que s'indica en el seu escrit) i el va adquirir per prescripció.
  
b) Invalidació de l'informe tècnic esmentat en l'antecedent de fet tercer, emés pel farmacèutic titular de Salem, pel fet de tenir aquest un interés directe en la resolució de l'expedient.
  
  
Seté
  
En compliment dels articles 20.1.2 i 19.1.3 del Reial Decret 1.164/1991 sobre reglamentació tecnicosanitària per a l'elaboració, la circulació i el comerç de begudes envasades i l'article 39.3 de la Llei 22/1973, de Mines, es traslladà l'expedient a la Conselleria de Sanitat i Consum, Direcció General de Salut Pública, en data de registre d'eixida de 10 d'abril de 1996 i se sol·licità el corresponent informe vinculant sobre la naturalesa de les aigües objecte de l'expedient. A requeriment de l'esmentada Direcció General en data de registre d'eixida de 16 de maig de 1996, se sol·licità a l'interessat la documentació tècnica complementària, relativa a l'apartat 1.1.4, annex II, de l'esmentat Reial Decret 1.164/1991, aportada per l'Ajuntament de Salem en data de registre d'entrada de 9 de juliol de 1996, finalment la Direcció General de Salut Pública va emetre l'informe vinculant favorable amb entrada en la Conselleria d'Indústria i Comerç el dia 13 d'agost de 1996.
  
  
Vuité
  
La Comunitat de Regants de la Font d'Elca formulà, en el tràmit d'audiència previ a la redacció de la proposta de resolució, escrit d'oposició en data de registre d'entrada de 7 de novembre de 1996, els motius del qual coincideixen bàsicament amb els expressats en l'antecedent de fet sisé.
  
  
Fonaments de dret
  
  
Primer
  
La Conselleria d'Indústria i Comerç és competent per a resoldre la sol·licitud de declaració d'aigua mineral natural de les esmentades aigües, formulada per l'Ajuntament de Salem, en virtut del que disposen tant els articles 24.2 de la Llei 22/1973, de 21 de juliol, de Mines, i 39.2 del seu reglament, aprovat per Reial Decret 2.857/1978, com del que estableixen el Reial Decret 1.047/1984, d'11 d'abril, de transferències a la Comunitat Valenciana en matèria d'indústria, energia i mines, l'annex I, apartat B.III.a, i l'article 5 del Decret 137/1996, de 17 de juliol, del Govern Valencià, pel qual s'aprova el Reglament Orgànic i Funcional de la Conselleria d'Indústria i Comerç.
  
  
Segon
  
En la tramitació de l'expedient s'ha presentat oposició a la resolució de declaració d'aigua mineral natural, formulada per part de la Comunitat de Regants de la Font d'Elca, especificada en l'antecedent de fet sisé, que al seu torn planteja un seguit de qüestions que s'han de tenir en compte en la resolució de l'expedient, de conformitat amb l'article 79.1 de l'esmentada Llei 30/1992, de 26 de novembre.
  
Tercer
  
Pel que fa a la primera de les causes, s'ha de tenir en compte que, segons l'article 57 de la Llei d'Aigües de 2 d'agost de 1985, qualsevol ús privatiu de les aigües s'adquireix per concessió o per ministeri de la llei, sense que siga possible l'adquisició per usucapió, llevat que l'adquisició s'haguera realitzat amb anterioritat a l'entrada en vigor de la llei, supòsit en el qual s'acreditaria el dret de la comunitat amb la corresponent acta de notorietat (disposició transitòria primera de l'esmentada llei). D'altra banda, segons reiterada jurisprudència, per a fer valer la prescripció adquisitiva contra tercer, aquesta serà declarada per resolució judicial. Finalment, la possessió per temps immemorial no és, en dret comú, cap manera d'adquirir drets reals. En aquest expedient s'aporta, d'una banda, l'acta de notorietat autoritzada pel notari de la Pobla del Duc el 28 de març de 1963, on es verifica la notorietat de l'adquisició per prescripció de l'aprofitament d'aigües públiques anomenat Font d'Elca a favor de la comunitat de regants del municipi de Salem. Hi consta, d'altra banda, el certificat de 28 de febrer de 1996, de la Confederació Hidrogràfica del Xúquer, acreditatiu de la inscripció en el Registre d'Aigües (número 42.962, tom 26/61), de l'aprofitament del cabal procedent de Font d'Elca, inscripció efectuada, segons consta en document de la Direcció General d'Obres Hidràuliques i que es troba en l'expedient, a favor de l'Ajuntament de Salem (0'84 litres per segon, per a proveïment) i Comunitat de Regants de la Font d'Elca (resta, fins 24,464 litres per segon, per a regs).
  
  
A la vista de les dades exposades, ha de considerar-se acreditada l'existència, tant a favor de l'Ajuntament de Salem com de la Comunitat de Regants de la Font d'Elca, d'un dret d'aprofitament privatiu de les aigües del brollador Font d'Elca, adquirit per prescripció acreditada per acta de notorietat degudament autoritzada i inscrita en el Registre d'Aigües de la Confederació Hidrogràfica del Xúquer.
  
No obstant això, l'assumpte objecte d'aquest expedient se substancia en l'exclusiu àmbit de la declaració de les aigües d'un brollador com a minerals; declaració de la qual no naix un dret d'explotació d'aquelles, sinó simplement una manifestació de l'aptitud de les esmentades aigües per a servir a una utilitat pública o per a l'aprofitament racional de les substàncies que contenen (article 23 de la Llei de Mines). Per aquesta raó, les manifestacions d'oposició relatives a la preexistència de drets adquirits no són suficients per a impedir la declaració de les aigües de Font d'Elca com a minerals, ja que en l'esmentada declaració s'haurà de tenir en compte els preceptes de la Llei de Mines relatius a la qualitat d'aquestes aigües, com també els preceptes del Reial Decret 1.164/1991, de 22 de juliol.
  
Quant al segon dels motius, és suficient indicar que no pot prosperar una pretensió d'aquesta índole sense, almenys, un principi de prova que afecta, lògicament, a qui l'al·lega, raons per les quals no ha de prosperar la causa d'oposició al·legada. A més a més, s'incorporen a l'expedient informes de la Conselleria de Sanitat i Consum i de l'Institut Tecnològic Geominer d'Espanya.
  
Vistos els antecedents de fet segon i seté, els preceptes legals esmentats i les altres disposicions d'especial i general aplicació, i l'informe jurídic favorable de 27 de març de 1996, reiterat el 22 de novembre de 1996, aquesta Conselleria d'Indústria i Comerç, a petició de l'Ajuntament de Salem (València), resol:
  
  
Declarar aigua mineral natural la procedent del brollador anomenat Font d'Elca, al terme municipal de Salem (València) la situació geogràfica aproximada del qual, en coordenades UTM, el·lipsoide de Hayford, fus 30, és:
  
x = 725.920; y = 4.303.615; cota de surgència, 395 m s.n.m.,segons referència topogràfica del Mapa Militar d'Espanya, a escala 1:50.000, full número 29-31 (795).
  
Aquesta declaració podrà revocar-se, en el supòsit que es comprove l'incompliment de les exigències imposades en el Reial Decret 1.164/1991, de 22 de juliol, sobre reglamentació tecnicosanitària per a l'elaboració, la circulació i el comerç de les aigües de beguda envasades.
  
Contra aquesta resolució, que posa fi a la via administrativa, podrà interposar-se recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de 2 mesos, comptadors des de l'endemà de la notificació d'aquesta, de conformitat amb el que disposa l'article 58.3 de la Llei Reguladora de la Jurisdicció, de 27 de desembre de 1956.
  
  
València, 19 de desembre de 1996.- El conseller d'Indústria i Comerç: Diego Such Pérez.